**Forskrift for grunnskolene i Øyer kommune**

*Hjemmel: Fastsatt av kommunestyret i Øyer kommune 20.06.2024 med hjemmel i lov om grunnskolen og den vidaregåande opplæringa (opplæringslova) 2024. Hele forskriften iverksettes ved publisering i Norsk Lovtidend.*

**Kapittel 1: Permisjoner for grunnskolene i Øyer kommune**

Hjemmel: fastsatt av kommunestyret i Øyer kommune 20.06.24 med hjemmel lov 9.juni 2023 nr. 30 om grunnskolen og den vidaregåande opplæringa (opplæringslova) § 2-2 fjerde og femte ledd.

**§ 1-1 Formål**

Formålet med forskriften er å sikre likebehandling av søknader om permisjon, og redusere omfanget av fravær. Skolene må alltid foreta en individuell vurdering om det er forsvarlig å gi eleven permisjon. Permisjon kan kun innvilges hvis det samlet sett er forsvarlig. I alle saker om behandles etter denne forskriften, skal hensynet til elevens beste være et grunnleggende hensyn.

**§ 1-2 Virkeområde**

Forskriften om å søke permisjon gjelder alle elever i grunnskolen i Øyer.

**§ 1-3 Varighet på permisjon**

Elever i Øyer kommune kan søke om permisjon i inntil to uker (10 skoledager). Søkes det om fri utover to uker (10 skoledager) vil eleven skrives ut av skolen, og må søke seg inn igjen når eleven er tilbake. I grunnskolen i Øyer skal det ikke innvilges permisjon for mer enn inntil 10 skoledager pr skoleår.

**§ 1- 4 Formål det kan søkes om permisjon for**

Øyer kommune kan innvilge permisjon i forbindelse med:

* *Ein elev som høyrer til eit anna trussamfunn enn Den norske kyrkja, har rett til permisjon frå skolen dei dagane trussamfunnet har helgedag, dersom foreldra sørgjer for den opplæringa som må til for at eleven skal kunne følgje med i opplæringa på skolen etter fråværet. (opplæringslova § 2-2, femte ledd).*
* Søknader etter andre formål der det blir gjort individuelle vurderinger.

**§ 1-5 Forsvarlighetsvurdering (individuell vurdering)**

Innvilgelse av en søknad om permisjon forutsetter at kontaktlærer/ rektor finner det forsvarlig at eleven er borte fra skolen i et kortere tidsrom. Momenter ved forsvarlighetsvurderingen er blant annet:

* Elevenes læring og utvikling skal stå i sentrum etter LK20 *Prinsipper for skolens praksis*
* Barnets mening skal vektlegges etter alder og modenhet, og fra barnet er 12 år skal det legges stor vekt på hva barnet mener. Barnets med- og selvbestemmelsesrett er regulert i [barneloven §§ 31-33](http://lovdata.no/dokument/NL/lov/1981-04-08-7).
* Elevens permisjonshistorikk

**§ 1-6 Saksgang ved søknad om permisjon**

For permisjon som er inntil to skoledager søker foresatte om dette gjennom skolens foretrukne samarbeidskanal. Det vil være kontaktlærer som vurderer og eventuelt innvilger permisjon på inntil to dager.  Rektor behandler søknader om permisjon utover to skoledager. Vedtak kan påklages innen tre uker etter at det er mottatt. Klagen sendes til skolen som behandlet søknaden.

Dersom elever er borte fra opplæringen i lengre tid enn det er innvilget permisjon for, eller blir borte uten at det er innvilget permisjon, er dette å anse som udokumentert fravær. Ved lengre fravær må foresatte selv sørge for opplæringen.

**§ 1-7 Iverksetting og opphør**

Forskriften gjelder fra 01.08.24.

**Kapittel 2: Forskrift om skolefritidsordning (SFO) i Øyer kommune**

Hjemmel: fastsatt av kommunestyret i Øyer kommune 20.06.24 med hjemmel lov 9.juni 2023 nr. 30 om grunnskolen og den vidaregåande opplæringa (opplæringslova) § 4-5 (5).

**§ 2-1 Formål**

SFO skal legge til rette for lek, kultur- og fritidsaktiviteter med utgangspunkt i alder, funksjonsnivå og interesser hos barna. SFO skal gi barna omsorg og tilsyn. SFO skal bygge på kommunal målsetting for Øyer-skolen og rammeplan for SFO.

**§ 2-2 Eierforhold**

SFO eies og drives av Øyer kommune etter de til enhver tid gjeldende lover, forskrifter og kommunale vedtak.

**§ 2-3 Personale og ledelse**

Veiledende norm for minimumsbemanning fastsettes til 15 barn pr. ansatt Behovet for bemanning vil være avhengig av alderssammensetning, hvor mange barn som deltar, daglig oppholdstid og barn med særlige behov.

**§ 2-4 Opptaksmyndighet**

Rektor på den enkelte skole er opptaksmyndighet.

**§ 2-5 Opptaksperiode og oppsigelse**

**Søknad om ordinær plass**

Det kan søkes opptak til SFO for ett skoleår av gangen. Søknad om opptak i SFO gjøres for hele skoleåret. Søknadsfristen er 1. mai. Tildelt plass i SFO er bindende.

Det kan søkes om og tildeles plass etter søknadsfristen. Eleven kan da måtte vente på plass i inntil en måned.

Det gis ikke SFO-tilbud i juli måned.

**Tilfeldige opphold på skoledager.**

Det er anledning til å søke om opphold i SFO på tilfeldige skoledager. Tildeling forutsetter at det er plass. Rektor behandler og avgjør søknader om tilfeldig opphold.

**Ferie-SFO**

Det foretas egen påmelding til ferie-SFO. Frist for påmelding fastsettes av den enkelte skole.

Tildelt plass i ferie-SFO er bindende, og det må betales for plassen selv om den ikke benyttes.

**Oppsigelse av plass**

Oppsigelse av ordinær plass i SFO gjøres med en måneds varsel og regnes fra den 1. i hver måned. Det må betales for plassen i oppsigelsestiden.

For plass som sies opp etter 31. mars, må det betales ut skoleåret.

**§ 2-6 Foreldrebetaling**

Satser for foreldrebetaling fastsettes av kommunestyret. Juli og august er betalingsfrie måneder. Fakturering skjer forskuddsvis og forfaller til betaling den 20 i måneden.

Endring av betalingssatser må varsles i god tid og senest innen utgangen av måneden før endringen trer i kraft.

Øyer kommune følger moderasjonsordninger i tråd med opplæringsloven. Foresatte kan søke om redusert foreldrebetaling. Søknad må sendes for hvert skoleår.

**§ 2-7 Leke- og oppholdsareal**

SFO benytter skolens ute- og innendørs lekearealer. Det skal vises hensyn til pågående undervisning.

**§ 2-8 Daglig oppholdstid og årlig åpningstid**

Åpningstiden er fra kl. 07.00-16.30. SFO kan ha kortere åpningstid hvis ingen foreldre har behov for maksimal åpningstid. SFO har mulighet til å innføre kjernetid på ferie-SFO, der det er hensiktsmessig.

**§ 2-9 Forsikring**

Barn i SFO er forsikret på samme måte som barn i grunnskolen.

**§ 2-10 Iverksetting og opphør**

Forskriften gjelder fra 01.08.24.

**Kapittel 3: Skoleregler for grunnskolene i Øyer kommune**

Hjemmel: fastsatt av kommunestyret i Øyer kommune 20.06.24 med hjemmel lov 9.juni 2023 nr. 30 om grunnskolen og den vidaregåande opplæringa (opplæringslova) § 10-7.

**§ 3-1 Formål**

Skolereglene skal bidra til at skoledagen for elevene blir preget av læring, trygghet, trivsel, respekt, toleranse og inkludering.

Skolene i Øyer jobber for å skape et inkluderende fellesskap hvor alle føler tilhørighet, opplever mangfold, og er stolte av det de oppnår sammen med andre.

**§ 3-2 Hvem gjelder reglene for**

Reglene gjelder for alle elever i grunnskolen i Øyer kommune.

**§ 3-3 Hvor og når gjelder reglene**

Skolereglene gjelder for elevene på skolens områder og på skoleturer/ekskursjoner i

skolens regi.

**§ 3-4 Rettigheter**

Elever i grunnskolene i Øyer har rett til å:

* bli møtt med tillit og respekt
* få si meningen sin og å bli lyttet til
* få delta i skoledemokratiet og å få være med å påvirke skolehverdagen din
* få mulighet til å delta aktivt i opplæringen

**§ 3-5 Plikter**

Elever i grunnskolene i Øyer har plikt til å:

* møte presis til timer og avtaler
* ha med bøker og nødvendig utstyr
* møte forberedt til opplæringen, og gjøre skolearbeidet til avtalt tid
* delta i opplæringen
* holde orden i utstyr som brukes i opplæringen
* ta godt vare på skolebygget og alt som tilhører skolen ute og inne
* ikke forlate skolens område uten tillatelse

**§ 3-6 Elektronikk i skolen**

Skolene i Øyer har de elektroniske hjelpemidlene som elevene trenger for opplæringen.

Elevene skal ikke bruke private mobiltelefoner, smartklokker eller lignende i skoletiden. Disse skal ikke være synlig i skoletiden. Elever som velger å ha med seg mobiltelefoner på skolen er selv ansvarlig for disse.

**§ 3-7 Skolen, trinnet og klassen sine egne regler**

Alle skolene i Øyer skal fastsette egne skoleregler som utdyper, utfyller og konkretiserer reglene i denne forskriften.

Klassen/trinnet skal medvirke i å utforme egne miljøregler som bygger opp under skolereglene.

Reglene skolene lager kan ikke innskrenke rettighetene elevene har etter kommunens skoleregler.

**§ 3-8 Tiltak ved brudd på skolereglene**

Oppfølging av eleven skal foregå i dialog mellom skolen, eleven og foresatte.

Ved bruk av reaksjoner har eleven har alltid rett til å uttale seg til den som tar avgjørelsen før det besluttes å bruke reaksjoner jf. Barnekonvensjonens artikkel 12. Hendelsen og regelbruddet må være tilstrekkelig godt undersøkt, jf. krav om god forvaltningsskikk. Skolen skal skriftlig dokumentere grunnlag for reaksjon, herunder hvilken regel som er brutt, tidspunkt og hvilken reaksjon som ble benyttet.

Alle tiltak ved regelbrudd skal være av en slik art at eleven forstår hvilke regler som er brutt og hvorfor skolen reagerer på dette.

I vurdering av tiltak skal regelbrudd og tiltak sees i sammenheng. Det skal legges vekt på elevens alder, forutsetning og vilje til å rette opp i regelbruddet. Sanksjonen skal stå i forhold til bruddet på skolereglene, elevens alder og forutsetning for å forstå egne handlinger skal tas i betraktning når sanksjoner vurderes.

Kollektive reaksjoner ved brudd på regler skal ikke forekomme. Fysisk refs eller krenkende behandling av elever skal ikke forekomme.

**Inndragning av gjenstander**

* Gjenstander som forstyrrer arbeidsro og opplæringen kan midlertidig inndras fra eleven.
* Farlige eller ulovlige gjenstander vil ikke bli tilbakelevert.

**Bortvisning (jmf opplæringslova § 13-1)**

* Elever kan bortvises fra skolen, men andre tiltak bør vurderes før bortvisning brukes.

**Erstatning:**

* Ved skade på skolens eiendom eller utstyr kan eleven og foresatte bli erstatningsansvarlig.
* Eleven kan gis anledning til å utbedre skaden selv dersom dette anses som hensiktsmessig.

**§ 3-9 Saksbehandling ved brudd på skolereglene**

Elevens stemme og elevens beste er grunnleggende hensyn som skal tas med i all saksbehandling i skolen. Det er rektors ansvar å saksbehandle brudd på skolereglene.

**§ 3-10 Skoledemokratiet**

Alle skolene i Øyer skal ha:

* et elevråd valgt av elevene ved skolen.
* et arbeidsutvalg, FAU, som er valgt av foresatte ved skolen.
* et samarbeidsutvalg sammensatt av to elever, to foreldrerepresentanter, en representant fra undervisningspersonalet, en for andre ansatte, en politikerrepresentant og rektor.

**§ 3-11 Vurdering**

Elever på 8.- 10.trinn skal gis karakter i orden og oppførsel. Elever på 1.-7.trinn skal gis en vurdering uten karakter. Orden og oppførselen skal vurderes utfra skolereglene. Hva eleven kan i fagene skal ikke tas med i denne vurderingen.

I vurderingen skal det tas hensyn til elevens forutsetninger. Det skal ikke legges avgjørende vekt på enkelthendelser, med mindre de er særlig klanderverdige eller grove.

Det er god orden å:

* komme i tide
* holde orden på og ha med alt av skolesaker
* jobbe aktivt med skolearbeid

Det er god oppførsel å:

* viser hensyn og respekt for andre
* inkludere alle i læringsfellesskapet
* delta i undervisningen

**§ 3-12 Når trer reglene i kraft**

Disse skolereglene trer i kraft 01.08.24.

**Kapittel 4: Skole- og feriedager for grunnskolene i Øyer kommune**

Hjemmel: Forskriften er fastsatt av kommunestyret i Øyer kommune 20.06.2024 med hjemmel i lov av 9 juni 2023 nr. 30 om grunnskolen og den videregående opplæring (opplæringslova) § 14-1.

**§ 4-1 Formål**

Forskriften gir informasjon om hvilke skole- og feriedager elevene har i skoleåret. Elevene har rett og plikt til å møte på skolen på de fastsatte skoledagene.

**§ 4-2 Gjelder**

Forskriften gjelder for alle grunnskolene i Øyer kommune.

**§ 4-3 Skolerute**

Skolene i Øyer kommune følger skoleruta som vedtas av Innlandet fylkeskommune.

**§ 4-4 Iverksetting og opphør**

Denne forskriften trer i kraft 1. august 2024 og gjelder inntil videre.

**Kapittel 5: Hovedmål for grunnskolene i Øyer kommune**

Hjemmel: fastsatt av kommunestyret i Øyer kommune 20.06.24 med hjemmel lov 9.juni 2023 nr. 30 om grunnskolen og den vidaregåande opplæringa (opplæringslova) § 15-2.

**§ 5-1 Formål**

Fastsetting av hovedmål for grunnskolene i Øyer er hjemlet i opplæringsloven § 15 -2.

**§ 5-2 Hovedmål**

Hovedmålformen som benyttes i grunnskolene i Øyer kommune er bokmål.

**§ 5-3 Gjennomføring**

Grunnskolene i Øyer benytter seg av eksisterende lærebøker på bokmål, ved innkjøp av nytt læremateriell og bøker skal disse være på bokmål. Skriftlig framstilling skal være på bokmål.

**§ 5-4 Iverksetting og opphør**

Forskriften gjelder fra 01.08.24.